Α.Ε.Π.Σ. Αιολικός Μυτιλήνης

Ο **Αθλητικός Εκπολιτιστικός Ποδοσφαιρικός Σύλλογος Αιολικός** ήταν ελληνικό αθλητικό σωματείο το οποίο έδρευε στη Μυτιλήνη. Η επίσημη ημερομηνία ίδρυσης του συλλόγου είναι 17 Αυγούστου 1975 και προήλθε έπειτα από τη συγχώνευση των συλλόγων *«Άτλαντα»* και *«Απόλλωνα»* της πόλης. Ο Άτλαντας προήλθε από τη διάσπαση του *Διαγόρα Μυτιλήνης* που ήταν πρώτος αθλητικός σύλλογος που ιδρύθηκε στην τουρκοκρατούμενη Λέσβο. Τα χρώματα του Αιολικού Μυτιλήνης ήταν το μπλε και το λευκό, και πήρε το όνομα του από τους αρχαίους Αιολείς, οι οποίοι το 1110–1000 π.Χ. εγκαταστάθηκαν και αφομοιώθηκαν στο νησί της Λέσβου, συμβάλλοντας στην πρόοδο του με τη γλώσσα και τον πολιτισμό τους.

Διέθετε ενεργά τμήματα καλαθοσφαίρισης (το τμήμα ποδοσφαίρου διαλύθηκε το 2025), ποδηλασίας, τριάθλου, κολύμβησης και αντισφαίρισης. Το ποδοσφαιρικό τμήμα αποτελούσε το πιο διακεκριμένο του συλλόγου και είχε παρουσία στα εθνικά πρωταθλήματα, με κορυφαία του επίδοση τις 4 συμμετοχές του στο πρωτάθλημα της Β΄ Εθνικής Κατηγορίας.

Στις 17 Ιουνίου 2025 αποφασίστηκε η διάλυση του ποδοσφαιρικού τμήματος λόγω χρεών και η δημιουργία ενός νέου συλλόγου με την ονομασία **Α.Ε.Π.Σ. "ΑΙΟ" Μυτιλήνης** (από το παρατσούκλι του προηγούμενου συλλόγου). 

## Ιστορία
* Το 1962 ιδρύθηκε ο «Άτλας Μυτιλήνης» με τμήματα ποδοσφαίρου και στίβου. 
* Το 1963 ιδρύθηκε ο σύλλογος «Αιολικός» από συγχώνευση του παλιού σωματείου Αχιλλεύς Μυτιλήνης (από το 1926) και του Ολυμπιακού Μυτιλήνης που είχε ιδρυθεί το 1961 από συγχώνευση Μυτιληναϊκού (από το 1926) και Κεραυνού. Ο Αιολικός αγωνίστηκε στη Β΄ Εθνική 1964–65. 
* Το 1965 ο Αιολικός συγχωνεύτηκε με την Α.Ε. Μυτιλήνης (που είχε προκύψει το 1963 από συγχώνευση των παλιών συλλόγων Παλλεσβιακός και Άρης Μυτιλήνης) και τον Α.Ο. Λέσβου και δημιούργησαν την ομάδα «Π.Γ.Σ. Μυτιλήνη» που μετείχε στη Β΄ Εθνική 1965–66 και 1966–67. Με την ίδια συγχώνευση δημιουργήθηκε ως δεύτερος τοπικός σύλλογος ο «Λεσβιακός».
* Το 1969 ο Λεσβιακός και η Μυτιλήνη συγχωνεύτηκαν και δημιούργησαν τον «Απόλλωνα Μυτιλήνης», ο οποίος έπαιξε στη Β΄ Εθνική το 1969–70, 1971–72 και 1973–74.
* Το 1975 συγχωνεύονται ο Απόλλων και ο Άτλας και δημιουργείται ο **Αθλητικός Εκπολιτιστικός Ποδοσφαιρικός Σύλλογος Αιολικός Μυτιλήνης**.
* Το 2025 ο σύλλογος διαλύεται λόγω χρεών και δημιουργείται ένας νέος σύλλογος με όνομα **Α.Ε.Π.Σ. "ΑΙΟ" Μυτιλήνης**, ως συνέχεια του ιστορικού συλλόγου.

## Τμήμα ποδοσφαίρου

### Διακρίσεις
Το 1982 κατέκτησε το Κύπελλο Ερασιτεχνών Ελλάδας, νικώντας στο γήπεδο του Ταύρου τον Α.Ο. Νέας Αρτάκης με 3–2. Τις αγωνιστικές περιόδους 1982–83, 1984–85 και 1985–86 ο Αιολικός Μυτιλήνης αγωνίστηκε στη Β΄ Εθνική κατηγορία και αυτή είναι η υψηλότερη διάκριση της ομάδας. Η καλύτερη πορεία του στο Κύπελλο Ελλάδας είναι η συμμετοχή του στη φάση των 16 την αγωνιστική περίοδο 1985–86, όποτε και αποκλείστηκε από τον Παναθηναϊκό. Το 2002 κατέκτησε το Κύπελλο Ερασιτεχνών Ελλάδας για δεύτερη φορά, νικώντας στο Δημοτικό Στάδιο Λιβαδειάς τον Αλμωπό Αριδαίας με τελικό σκορ 4–2.

Ο Αιολικός Μυτιλήνης ανακηρύχθηκε υπέρ-πρωταθλητής της Γ΄ Εθνικής Κατηγορίας 2022–23. Την αγωνιστική περίοδο 2023–24 το ανδρικό τμήμα ποδοσφαίρου αγωνίστηκε στο δεύτερο τη τάξει πρωτάθλημα της Α2 Εθνικής Κατηγορίας (Super League 2), με την επωνυμία «**Αθλητικός Εκπολιτιστικός Ποδοσφαιρικός Σύλλογος Αιολικός [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Α.Ε.Π.Σ. Αιολικός [[Ποδοσφαιρική Ανώνυμη Εταιρεία|Π.Α.Ε.]]**». Τον Αύγουστο του 2024 επισημοποίησε την συνεργασία του με την ομάδα του Απόλλων Βουναρακίου και έτσι ο Αιολικός την σεζόν 2024–25 αγωνίστηκε στην Β΄ Κατηγορία Ε.Π.Σ. Λέσβου, στην οποία κατέκτησε το πρωτάθλημα.

### Πορεία στα πρωταθλήματα

### Σύνολα συμμετοχών στα εθνικά πρωταθλήματα

### Πορεία στο Κύπελλο Ελλάδας

### Τίτλοι
* Πρωτάθλημα Γ΄ Εθνικής (3):
** 1981–82, 1983–84, 2022–23
* Πρωτάθλημα Δ΄ Εθνικής:
** 1991–92, 2004–05
* Κύπελλο Ελλάδας ερασιτεχνών (2):
** 1982, 2002
* Πρωτάθλημα Ε.Π.Σ. Λέσβου (5): 
** 1975–76, 1976–77, 1978–79, 2000–01, 2013–14
* Κύπελλο Ε.Π.Σ. Λέσβου (16): 
** 1975–76, 1976–77, 1979–80, 1980–81, 1981–82, 1990–91, 2000–01, 2001–02, 2002–03, 2003–04, 2004–05, 2010–11, 2013–14, 2015–16, 2017–18, 2018–19

### Οικονομικά και ιδιοκτησιακό
#### Επωνυμία
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

* «**[[Ποδοσφαιρική Ανώνυμη Εταιρεία|Π.Α.Ε.]] Α.Ε.Π.Σ. Αιολικός**» (1992–1999)
* «**[[Ποδοσφαιρική Ανώνυμη Εταιρεία|Π.Α.Ε.]] Αιολικός Μυτιλήνης Α.Ε.Π.Σ.**» (2005–2009)
* «**Α.Ε.Π.Σ. Αιολικός [[Ποδοσφαιρική Ανώνυμη Εταιρεία|Π.Α.Ε.]]**» (2023–2024)

## Τμήμα καλαθοσφαίρισης
Το τμήμα καλαθοσφαίρισης αποτελεί από τα μακροβιότερα του συλλόγου, μετά του ποδοσφαίρου. Ιδρύθηκε το 1994 από τον αείμνηστο Δημήτρη Κουκέλη. Ανήκει στη δύναμη της Τ.Ε. Ε.Ο.Κ. Λέσβου και επί σειρά πολλών ετών αγωνίζεται στα τοπικά της πρωταθλήματα. Διαθέτει παιδικό, εφηβικό και ανδρικό τμήμα, τα οποία δηλώνουν παραδοσιακά συμμετοχή στα επίσημα τοπικά πρωταθλήματα.

Μετά τον άδικο χαμό του ιδρυτή και προπονητή της ομάδας Δημήτρη Κουκέλη τον Σεπτέμβριο του 2012, τη διαχείριση του τμήματος ανέλαβε ο Σύνδεσμος Φιλάθλων Αιολικού Μυτιλήνης σε συνεργασία με τη διοίκηση του συλλόγου. Έδρα του αποτελεί το Δημοτικό Κλειστό Γυμναστήριο Νεάπολης Μυτιλήνης. Η ανδρική ομάδα αγωνίζεται στην Α΄ Κατηγορία της Τ.Ε. Ε.Ο.Κ. Λέσβου. Το 2020, κατέκτησε το Κύπελλο Λέσβου. Αυτή ήταν η πρώτη φορά που ο Αιολικός κατορθώνει να σηκώσει την κούπα στη συγκεκριμένη διοργάνωση και μια από τις ελάχιστες που διαθέτει στη συλλογή του, αφού παρότι έχει μακρά παράδοση στο μπάσκετ του νησιού, μετρούσε ως τώρα ένα πρωτάθλημα Β' Κατηγορίας (1995–96) και δύο εφηβικά πρωταθλήματα (1997–98 και 2003–04). Την χρονιά 2021–22, ο Αιολικός πανηγύρισε την άνοδο στην Γ΄ Εθνική. Την χρονιά 2022–23, ο Αιολικός αγωνίστηκε στην Γ΄ Εθνική, όμως δεν κατάφερε να παραμείνει στην κατηγορία.

## Δείτε επίσης
*Αιολικός Κυδωνιών

## Σημειώσεις


## Παραπομπές


## Πηγές
* Σωκράτης Μάκρας, «Ιστορία του Λεσβιακού Αθλητισμού», 1982.

## Εξωτερικοί σύνδεσμοι
* 
* Transfermarkt
* Τρέχοντα αποτελέσματα αγώνων του Αιολικού

*
Κατηγορία:Αθλητικοί σύλλογοι νήσου Λέσβου
Κατηγορία:Ιδρύσεις αθλητικών συλλόγων το 1975
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1975
Κατηγορία:Ανενεργές γυναικείες ποδοσφαιρικές ομάδες Ελλάδας
Κατηγορία:Ανενεργοί ελληνικοί σύλλογοι καλαθοσφαίρισης